ผถห. ALPHAX แปลงสิทธิ W3 รับเงิน 600 ลบ. ลุย 3 ธุรกิจใหม่ ปั้นรายได้ปี 65 พุ่ง 2 เท่า!
ผู้ถือหุ้น ALPHAX แปลงสิทธิ W3 ครบ รับทุนใหม่กว่า 600 ลบ. ลุยกัญชงกัญชา-อสังหาฯ-FinTech เร่งปั้นรายได้ปี 65 พุ่ง 2 เท่าตัว ผลักดันการเติบโตได้อย่างก้าวกระโดด
ผู้ถือหุ้น ALPHAX แปลงสิทธิ W3 ครบ รับทุนใหม่กว่า 600 ลบ. ลุยกัญชงกัญชา-อสังหาฯ-FinTech เร่งปั้นรายได้ปี 65 พุ่ง 2 เท่าตัว!
14 ก.พ. 2565

นายธีร ชุติวราภรณ์ ประธานเจ้าหน้าที่บริหาร บริษัท อัลฟ่า ดิวิชั่นส์ จำกัด (มหาชน) หรือ ALPHAX เปิดเผยว่า บริษัทฯ ได้รับหนังสือแสดงความจำนงของผู้ถือหุ้น ในการใช้สิทธิในการแปลงสภาพใบสำคัญแสดงสิทธิซื้อหุ้นสามัญ ครั้งที่ 3 หรือ “OCEAN-W3 ซึ่งมีกำหนดระยะเวลาแจ้งความจำนงในการใช้สิทธิ ระหว่างวันที่ 27 มกราคม 2565 ถึงวันที่ 10 กุมภาพันธ์ 2565 ราคาใช้สิทธิซื้อหุ้นสามัญ 1 บาทต่อหุ้นโดยมีอัตราการใช้สิทธิ 1ต่อ 1 โดยมีผู้ถือหุ้นได้แจ้งความจำนงใช้สิทธิครบเรียบร้อยแล้ว
“การที่ผู้ถือหุ้นได้ใช้สิทธิแปลงสภาพรวมราว 600 ล้านหน่วย สะท้อนให้เห็นว่ามีความเชื่อมั่นและศักยภาพในการเติบโตในอนาคต ซึ่งภายหลังการแปลงสภาพในครั้งนี้ทำให้บริษัทฯได้รับเงินมูลค่ารวม 600 ล้านบาท ช่วยสนับสนุนฐานทุนให้มีความแข็งแกร่งมากขึ้น และเงินที่ได้บริษัทฯมีแผนที่จะนำไปต่อยอดธุรกิจใหม่ ทั้งธุรกิจกัญชง-กัญชา , อสังหาริมทรัพย์ และ Fin-Tech  ช่วยสร้างรายได้เพิ่มขึ้น ผลักดันการเติบโตได้อย่างก้าวกระโดดพร้อมกับให้ผลตอบแทนที่ดีต่อผู้ถือหุ้นในอนาคต”นายธีร กล่าว
สำหรับแผนการดำเนินธุรกิจใน ปี 2565  บริษัทฯ ตั้งเป้าหมายรายได้เติบโต 200% ทั้งนี้จะมุ่งเน้นพัฒนาทั้ง 3 ธุรกิจ โดยธุรกิจอสังหาริมทรัพย์ เตรียมจะเปิดตัวโครงการที่เน้นไปทางแนวราบ และโครงการอาคารสำนักงานเพื่อเช่า คาดว่าในปีนี้จะมีการเปิดตัวโครงการทั้งหมด 4-5 โครงการ มูลค่ารวมประมาณ 10,000 ล้านบาท โดยยังคงมองหาที่ดินที่สามารถพัฒนา Product ที่ตอบโจทย์ความต้องการลูกค้า
ขณะที่ ธุรกิจกัญชง-กัญชา คาดว่าจะได้ใบอนุญาตการสกัดภายในไตรมาส 1/2565 และจะเร่งเปิดตัวลูกค้าที่เป็นพันธมิตรเพื่อเร่งวิจัยและพัฒนาสารสกัดให้พร้อมสำหรับเครื่องจักรขนาดใหญ่ที่เป็น Industrial scales ซึ่งที่จะเข้ามาในช่วงครึ่งปีหลัง
ส่วนธุรกิจไฟแนนซ์ที่ สปป.ลาว บริษัทฯได้วางเป้าหมายเบื้องต้นไว้ว่าจะเข้าไปทำการตลาดให้มากขึ้น รวมทั้งขยายผลิตภัณฑ์อื่นๆ โดยคาดว่าในปีนี้จะมีการรับรู้รายได้จากบริษัท มะหะทุน เช่าสินเชื่อ มหาชน ซึ่งแต่ละปีจะมีกำไรจากการดำเนินงานไม่ต่ำกว่า 30 ล้านบาท